CELEX: 52014PC0664
Language: hr
Date: 2014-10-29
Title: Prijedlog ODLUKE VIJEĆA o utvrđivanju stajališta Europske unije u Glavnom vijeću Svjetske trgovinske organizacije o pristupanju Republike Sejšela WTO-u

|
			
		
		
		52014PC0664
		
			Prijedlog ODLUKE VIJEĆA o utvrđivanju stajališta Europske unije u Glavnom vijeću Svjetske trgovinske organizacije o pristupanju Republike Sejšela WTO-u /* COM/2014/0664 final - 2014/0307 (NLE) */
			
				
		
		
			
			   	OBRAZLOŽENJE
I. UVOD
Članice Svjetske trgovinske organizacije
(WTO) i Sejšeli u posljednjoj su fazi pregovora o uvjetima pristupanja Sejšela
WTO-u. Pregovori su trajali 19 godina, a započeli su 1995. kada su Sejšeli
podnijeli zahtjev za pristupanje WTO-u. Zahtjev Sejšela za pristupanje
preispitan je uzimajući u obzir sveukupne bilateralne trgovinske odnose sa
Sejšelima u kontekstu partnerstva između EU-a i AKP-a te obveze Sejšela da
provedu liberalizaciju trgovine u okviru punog sporazuma o gospodarskoj suradnji. U skladu s UFEU-om, EU
može u WTO-u službeno poduprijeti pristupanje Sejšela tek nakon što se uvjeti
pristupanja odobre odlukom Vijeća.
Sažetak uvjeta pristupanja naveden je u
nastavku.
II. SAŽETAK UVJETA PRISTUPANJA SEJŠELA
WTO-u PREMA SEKTORIMA
Popisi obveza
Roba (općenito)
Prosječna završna obvezujuća stopa
carine na popisu obveza Sejšela iznosi 16,1 %.
Prosječna završna obvezujuća stopa
carine za poljoprivredne proizvode iznosi 26,8 % i viša je od stope za
industrijske proizvode koja iznosi 10,5 % . 
Sejšeli će sve završne obvezujuće
stope carine početi primjenjivati od dana pristupanja.
Navedene prosječne visine stopa opravdane
su s obzirom na malu veličinu i osjetljivost sejšelskog gospodarstva.
Dosadašnja praksa EU-a bila je da se za zemlje usporedive veličine
gospodarstva navedene visine stopa prihvate kao opravdane.
Industrijski proizvodi 
–              
Prosječna završna obvezujuća stopa carine
za nepoljoprivredne proizvode iznosi 10,5 %.
–              
Najviši prosjek od približno 25 % primjenjuje
se za ribarstvo, namještaj i obuću.
–              
Sejšeli primjenjuju bescarinski režim za
farmaceutske proizvode, medicinsku opremu i proizvode informacijske tehnologije
(ITA) sa završnom obvezujućom stopom od 0 %.
–              
Najviše carinske stope iznose 200 % za
protektirane/obnovljene gume i rabljenu odjeću. 
Poljoprivredni proizvodi 
–              
Prosječna završna obvezujuća stopa carine
za poljoprivredne proizvode iznosi 26,8 %.
–              
Najviše carinske stope u poljoprivredi iznose
250 % za pivo i viski u plastičnim bocama i 200 % za duhan.
Usluge 
Sejšeli će preuzeti obveze u pogledu
pristupa tržištu i nacionalnog tretmana u brojnim uslužnim sektorima,
uključujući stručne, računalne i ostale poslovne usluge,
komunikacijske usluge, usluge izgradnje, distribucije, usluge u području
obrazovanja i zaštite okoliša, financijske usluge (osiguranje i bankarstvo),
zdravstvene i socijalne usluge, turističke usluge te usluge prijevoza
(pomorski prijevoz te pomoćne prijevozne usluge).
Obveze iz Protokola
U završnoj višestranoj fazi postupka
pristupanja članice WTO-a zajedno su nastojale osigurati temeljnu
sukladnost trgovinskih propisa i institucija Sejšela s pravilima i sporazumima
WTO-a, navodeći ih u Protokolu o pristupanju i Izvješću radne
skupine. U tom kontekstu Sejšeli su preuzeli standardne obveze iz Izvješća
radne skupine i odrekli se prijelaznih razdoblja, osim u pogledu Sporazuma
WTO-a o tehničkim preprekama u trgovini, koji će se u potpunosti
provesti tek od prosinca 2015. 
U tom smislu Sejšeli su se među ostalim
obvezali da će ukinuti sve ostale carine i pristojbe i nakon pristupanja
propisati stopu od 0 %, a postojeću zabranu uvoza za neke proizvode
na koje se primjenjuje sporazum o primjeni sanitarnih i fitosanitarnih mjera
(kože i krzna te palme), za rabljena vozila, vozila s upravljačem na
lijevoj strani vozila, karoserije automobila i maskirnu odjeću zamijeniti
sustavom odobrenja.
III. PREPORUKA
Komisija uvjete pristupanja Sejšela WTO-u,
koje podnosi Vijeću na odobrenje, smatra uravnoteženim i ambicioznim
paketom obveza za otvaranje tržišta koje će Sejšelima i njihovim
trgovinskim partnerima u WTO-u donijeti znatnu korist.
2014/0307 (NLE)
Prijedlog
ODLUKE VIJEĆA
o utvrđivanju stajališta Europske unije
u Glavnom vijeću Svjetske trgovinske organizacije o pristupanju Republike
Sejšela WTO-u
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 91. i članak 100. stavak 2.
te članak 207. stavak 4. prvi podstavak, u vezi s člankom 218.
stavkom 9.,
uzimajući u obzir prijedlog Europske
komisije,
budući da:
(1)       Vlada Republike Sejšela
podnijela je 31. svibnja 1995. zahtjev za pristupanje Sporazumu iz Marakeša o
osnivanju Svjetske trgovinske organizacije (WTO) u skladu s člankom XII.
tog Sporazuma.
(2)       Radna skupina za pristupanje
Republike Sejšela osnovana je 11. srpnja 1995. kako bi se postigao sporazum o
uvjetima pristupanja prihvatljivima za Republiku Sejšele i sve članice
WTO-a.
(3)       Komisija je u ime Unije
dogovorila opsežan niz obveza koje Republika Sejšeli mora ispuniti za otvaranje
tržišta u skladu sa zahtjevima Unije, uzimajući u obzir bilateralne
trgovinske odnose sa Sejšelima u kontekstu partnerstva između EU-a i AKP-a
te obveze Sejšela da provedu liberalizaciju trgovine u okviru punog sporazuma o
gospodarskoj suradnji.
(4)       Te su obveze sadržane u
Protokolu o pristupanju Republike Sejšela WTO-u.
(5)       Očekuje se da će
pristupanje WTO-u imati pozitivan i dugotrajan učinak na postupak
gospodarskih reformi i održivi razvoj u Republici Sejšelima.
(6)       Protokol o pristupanju stoga
bi trebalo odobriti.
(7)       Člankom XII. Sporazuma o
osnivanju WTO-a predviđa se da se uvjeti pristupanja dogovaraju
između članice pristupnice i WTO-a te da se u WTO-u ti uvjeti
odobravaju na Ministarskoj konferenciji WTO-a. Člankom IV.2. Sporazuma o
osnivanju WTO-a propisuje se da u razdobljima između sastanaka Ministarske
konferencije njezine zadaće obavlja Glavno vijeće.
(8)       Stoga je potrebno utvrditi
stajalište Unije u Glavnom vijeću Svjetske trgovinske organizacije o
pristupanju Republike Sejšela WTO-u.
DONIJELO JE OVU ODLUKU: 
Članak 1.
Stajalište koje će Europska unija zauzeti
u Glavnom vijeću Svjetske trgovinske organizacije o pristupanju Republike
Sejšela WTO-u jest da se odobri njezino pristupanje.
Članak 2.
Ova Odluka stupa na snagu na dan njezina
donošenja.
Sastavljeno u Bruxellesu
                                                                       Za
Vijeće
                                                                       Predsjednik